8/2020. (IX.1.) kancellári körlevél

létesítményfenntartás és - üzemeltetés, valamint a sportlétesítmények használata szabályairól az egészségügyi válsághelyzet során

A takarítás körében

Fokozottan ügyleni kell az oktatási, kutatási, közösségi, sport, könyvtári, levéltári, múzeumi létesítmények tisztaságára, megfelelő (virucid) kézfertőtlenítőszerek, valamint szintén virucid hatású felület-fertőtlenítőszerek és takarítószerek használatára.

A rendszeresen használt épület-bejáratoknál érintésmentes kézfertőtlenítő adagolókat kell elhelyezni és azok töltéséről folyamatosan gondoskodni. Az épületbe belépők kötelesek azokat igénybe venni, vagy azonnal a mosdók kézmosóit használni.

A virucid hatású fertőtlenítőszereket minden esetben a gyártó által magyar nyelven feltüntetett használati utasítás szerint, megfelelő koncentrációban és megfelelő behatási idővel kell felhasználni. A megfelelő kéz- és felületfertőtlenítőszerek folyamatos rendelkezésre állásáról, beszerzéséről gondoskodni szükséges.

A gyakran érintett felületeket rendszeresen fertőtleníteni kell.

A takarítással összefüggő feladatok ellátása és dokumentálása a takarítást ellátó vállalkozók, ellenőrzése az üzemeltetésért felelős vezetők feladata.

A kihelyezett ital-, kávé, és más automatákat rendszeresen tisztítani és - legalább minden szerviz után - virucid szerrel fertőtleníteni kell, ami az automatát üzemeltető feladat és felelőssége.

Az épület-üzemeltetés körében

Zárt térben az esetleges kórokozók koncentrációjának csökkentése érdekében kiemelt figyelmet kell fordítani a folyamatos vagy rendszeres, fokozott intenzitású természetes szellőztetésre. Az ehhez szükséges nyílászárók (ablakok, ajtók, zárak) karbantartását folyamatosan biztosítani kell.

Mesterséges szellőztetés esetén is szükséges a természetes szellőztetés egyidejű alkalmazása, amennyiben az ablakok nyithatók. A légtechnikai készülékek friss levegő utánpótlással, vagy akkor használhatóak, ha egyidejűleg intenzív levegő utánpótlás történik kültérből. Split klímaberendezések esetén a készüléket úgy kell beállítani, hogy a helyiség alsó felében ne okozzon nagy légáramlatot. A készülék hőcserélőjét és porszűrőjét gyakran kell fertőtleníteni, engedéllyel rendelkező vírusölő hatású szerrel. A cserélhető szűrőket fokozott igénybevétel esetén az előírtnál gyakrabban szükséges cserélni.

Az épület-üzemeltetéssel és karbantartással összefüggő feladatok ellátása és dokumentálása a feladatot ellátó vállalkozók, ellenőrzése az üzemeltetésért felelős vezetők feladata.

Az Egyetem sportlétesítményei használatáról

Sportfoglalkozásokon, szabadidős tevékenységben kizárólag egészséges, tüneteket nem mutató, magát egészségesnek érző hallgató, edző, továbbá más versenyszerű, vagy szabadidős sportoló vehet részt.

Nem vehet részt sporttevékenységben és nem tartózkodhat sportlétesítményben olyan személy, akinek három napon belül láza vagy hőemelkedése (37,5 C) volt; vagy az alábbi tüneteket érzi magán:

• fejfájás, rossz közérzet, gyengeség, izomfájdalom;

• száraz köhögés, nehézlégzés, légszomj, szapora légvétel;

• torokfájás, szaglás/ízérzés elvesztése,

• émelygés, hányás, hasmenés.

Továbbá nem vehet részt olyan személy sem, aki érintkezett az elmúlt 14 napban

* igazoltan koronavírus-fertőzésben szenvedő beteggel, vagy
* olyan személlyel, akit hatósági karanténban különítettek el koronavírus-fertőzés gyanúja miatt,
* vagy olyan emberrel, akinek láza, köhögése, légszomja volt.

Továbbá olyan személy sem jelenhet meg a sportlétesítményben, aki 14 napon belül külföldön járt, vagy fogadott külföldről érkezett vendéget.

A sporttevékenység során – lehetőség szerint – kerüljék a szoros fizikai kontaktussal járó gyakorlatokat. A foglalkozások, programok során törekedjenek kb. 1,5-2 méteres védőtávolság folyamatos betartására.

Csoport-beosztásokkal törekedjenek arra, hogy minél kevesebben legyenek egyszerre egy időben egy helyszínen, továbbá visszatérően azonos személyek alkossanak sport-tevékenységben részt vevő csoportot.

A közös terekben, öltözőkben, zuhanyzókban tartani kell a 1,5 méteres védőtávolságot.

A közös terek, öltözők, zuhanyzók higiéniai állapotának fenntartása során az előírt takarítási útmutató teljes körű betartása (külön figyelemmel a tisztítószerek előírt koncentrációjának alkalmazására) szükséges. Az ezzel összefüggő feladatok ellátása és dokumentálása a feladatot ellátó vállalkozók, ellenőrzése a sportlétesítmény üzemeltetésért felelős vezetőjének feladata.

Az egyetemi létesítményekben a sportegyesületek a szakági sportszövetségek ajánlásai szerint saját felelősségükre működhetnek.

Sportcélú és más hasznosítású helyiségek és területek a továbbiakban is bérbeadhatók, ott a bérlők, használók, szabadidős sportolók – szerződésük és a házirend keretein belül - saját felelősségükre működhetnek.

Budapest, 2020. szeptember 1.

Dr. Scheuer Gyula

kancellár